41 Benedictio

Triplex reperitur, scilicet, hominis ad hominem, Dei ad hominem, et hominis ad Deum.

Prima ad huc est quadruplex. Nam quidam est adulator, sicut histrionum et familie ad dominum, Psal. [9:24]: *Laudatur peccator in desideriis anime sue, et iniquus benedicitur*. Alia est carminatorum, sicut vitule super puerum, Mala. 2[:2]: *Maledicam benedictionibus vestris.* Tercia est deprecancium, ut pauperum, Eccli. 31[:28]: *Splendidum in panibus benedicent labia multorum*. Quarta est presidencium et prelatorum, Gen. 27[:32]: *Benedixi ei, et erit benedictus* benedictio.

Secunda, gracia Dei ad homines est quadruplex. Quia prima est ad multiplicandum in bonis nature, sicut dicitur de loco fertili quod Deus posuit ibi benediccionem suam, Gen. 9[:1]: *Benedixit* illis *Deus et dixit*: *Crescite, [et] multiplicamini.* Secunda ad ditandum in bonis fortune, Psal. [106:38]: Benedixisti *eis, et multiplicati sunt nimis*. Tercia, ad gratificandum in bonis gracie, Eccli. 39[:27]: *Benedictio* Domini *quasi fluvius* inundans. Fluuius cum inundat loca mundat, terram secunda ligna eleuat, sic bendictio Domini relaxat peccata velud sol congelata, Psal. [84:2]: *Benedixisti, Domine, terram tuam.*

¶ Item, fecundat in operibus virtutum, sicut planta humore et calore fecundatur, Psal. [83:8]: Benedictiones *dabit legislator; ibunt de virtute in virtutem.* Sicut apis mellificans de flore in florem, non sicut rana saltans de prato in lutum.

¶ Tercio, eleuat per desiderium eternorum, sicut medicina expellens morbum excitat appetitum, Iud. 1[:15] dixit Axa patri: *Da mihi benedictionem*, et *dedit illi irriguum superius, et inferius*.

¶ Quarto, benedicit Deus ad premiandum in bonis glorie, Psal. [23:5]: *Hic accipiet benedictionem a Domino*. Ista benedictio non datur passim [[1]](#endnote-1) omnibus, sicut videmus quod prudens paterfamilie panem grossum et vinum luciphatum dat garcionibus, furfur et aquam dat canibus, set preciosa dat nobilibus et amicis, sic Dominus dat temporalia peccatoribus, eterna populo suo, Psal. [3:9]: *Domini est salus; et super populum tuum benedictio tua*. Hec benedictio dabitur humilibus corde. Sic episcopus dat benedictionem inclinantibus se, Matt. 19[:14], amplexans Iesus paruulos et manus imponens benedicit illos. [Ergo[[2]](#endnote-2) ] iustis in opere, sicut bonus[[3]](#endnote-3) princeps bono iusticiario, Prou. 10[:6]: *Benedictio Domini super caput justi.* Tercio, piis in miseracione, Prou. [22:9]: *Qui pronus est ad misericordiam benedicetur.* Quarto, rectis in intencione, vtpote qui[[4]](#endnote-4) laborat ad honorem domini sui, Psal. [111:2]: *Generatio rectorum benedicetur*.

¶ Rectum est cuius medium non exit ab extremis. Ista benedictio est gloriosa quia facit reges, Matt. 25[:34]: *Venite benedicti Patris mei, possidete regnum.* Quod est et copiosa quia facit diuites, Prou. 10[:6]: *Benedictio Domini super caput justi* est. Et secura quia facit vnanimes, Psal. [28:11]: *Dominus benedicet populo suo in pace*.

¶ Tercia benedictio, scilicet, hominis ad Deum, multiplex est. Solet enim benedici artifex subtilis qui gratis[[5]](#endnote-5) facit opera propter quod dicitur, Eccli. 39[:19]: *Benedicite Dominum in operibus suis*. Multum benediceres sanctum qui restitueret tibi membrum amissum, set multo magis benediceri debet Deus qui /fol. 14ra/ omnia dat, Eccli. 43[:12]: *Benedic* Dominum *qui fecit* te. Set heu qui multi econtra impugnant Deum ex donis suis, et in Psal. [61:5]: *Ore suo benedicebant*, in *corde suo maledicebant*.

Secundo, solet benedici nuncius vtilis qui nunciat vera. Ideo Christus est benedictus, Psal. [117:26]: *Benedictus qui venit in nomine Domini.*

¶ Tercio, doctor seu ductor fidelis, [multum[[6]](#endnote-6) esset benedicendus qui dirigeret errantem in patria ignota], talis est Christus, Psal. [15:7]: *Benedicam Dominum qui tribuit mihi intellectum,* scilicet,[[7]](#endnote-7) in doctrina fidei.

¶ Quarto, amicus fortis liberans a periculis, Luc. [1:68]: *Benedictus Dominus Israel, quia visitavit, et fecit redemptionem plebis [sue]*.

Quinto, medicus generalis quia sanat ab omni lesura, Psal. [102:2-3]: *Benedic, anima mea, Domino, et omnes* que et debentur, *qui sanat omnes infirmitates.* Set multi non sanatur quia nolunt obtemperare medico.

¶ Sexto, diues liberalis qui dat gratis omnia necessita propter quod Christus benedicitur Tob. 13[:10]: *Benedicite Dominum omnes electi ejus, agite dies letitie*. Set multi non percipient ista quia nolunt extendere manum ad illa, Psal. [108:18]: *Noluit benedictionem, et elongabitur ab eo*.

¶ Ergo, Christus fuit artifex subtilis in creacione, nuncius utilis in natiuitate, amicus fortis in passione, medicus generalis in iustificacione, diues liberalis in glorificacione.

¶ Item, specialiter dicta est Maria inter mulieres quia eius virginitati additur fecunditas contra steriles, quia eius fecunditati additur sanctas in conceptu contra peccatrices, eius sanctitati in partu additur iocunditas contra dolentes.

¶ Item, homini viatorum quidam benedicuntur in ingressu, set male dicuntur in egressu, ut qui finaliter cadunt a statu gracie, Psal. [108:18]: *Noluit benedictionem, et elongabitur ab eo*. Alii econtra valedicuntur in ingressu, set benedicuntur in egressu, ut qui in fine penitens. Sicut latro in cruce et Paulus in itinere, Zach. 8[:13]: *Sicut eratis maledictio in gentibus*, ita *eritis benedictio*.

¶ Aliqui maledicuntur in vtroque sicut[[8]](#endnote-8) numquam graciam percipiunt, Deut. 28[:19]: *Maledictus eris ingrediens, et egrediens.* Quarti benedicuntur in vtroque sicut qui graciam baptismalem finaliter conseruantur, Psal. [83:8]: *Benedictionem dabit legislator.*

¶ Item, quidam benedicuntur et sunt maledicti quia benedicuntur a mundo non a Deo, Psal. [9:24]: *Laudatur peccator in desideriis anime sue.*

¶ Quidam econtra maledicuntur et tamen sunt benedicti quia a Deo et mundo, Psal. [118:21]: *Maledicti qui declinant a mandatis tuis*. Tercii maledicuntur[[9]](#endnote-9) et sunt maledicti quia a Deo et mundo, Psal. 118:21: *Increpasti superbos.* Quarti benedicunt et sunt benedicti, Eccli. 44[:25]: *Benedictionem omnium gentium dedit illi Dominus*.

Item, benedici debet Deus cuius signum nos benedicit. Benedicitur eius crux a carcere tanquam cruciatrix a uulnere tanquam releuatrix ab onere. Ideo cantat ecclesia, Adoramus te, Christe, et benedicimus tibi. Et Psal. [102:1]: *Benedic, anima mea, Domino, et omnia.*

1. passim ] Lambeth 23 *corr*. passionis F.128. [↑](#endnote-ref-1)
2. Ergo ] Lambeth 23 *om*. F.128. [↑](#endnote-ref-2)
3. sicut bonus ... iusticiario ] Lambeth 23 *om*. F.128. [↑](#endnote-ref-3)
4. vtpote qui ... domini sui ] Lambeth 23 *om*. F.128. [↑](#endnote-ref-4)
5. qui gratis ... dicitur ] Lambeth 23 *om*. F.128. [↑](#endnote-ref-5)
6. multum esset ... patria ignota ] Lambeth 23 *om*. F.128. [↑](#endnote-ref-6)
7. scilicet, in ] Lambeth 23 *corr*. sui F.128. [↑](#endnote-ref-7)
8. sicut ] *add*. qui graciam baptismalem finaliter conseruantur, Psal. F.128. [↑](#endnote-ref-8)
9. Tercii maledicuntur ... *Increpasti superbos* ] Lambeth 23 *om*. F.128. [↑](#endnote-ref-9)